CELEX: 32019D2207
Language: sk
Date: 2019-12-05 00:00:00
Title: Rozhodnutie Rady (EÚ) 2019/2207 z 5. decembra 2019 o pozícii, ktorá sa má v mene Európskej únie zaujať na 39. zasadnutí Výkonného orgánu Dohovoru o diaľkovom znečisťovaní ovzdušia prechádzajúcom hranicami štátov, pokiaľ ide o určité dodatky k Protokolu o znížení acidifikácie, eutrofizácie a prízemného ozónu

23.12.2019   
               
               
                  SK
               
               
                  Úradný vestník Európskej únie
               
               
                  L 332/17
               
            
         ROZHODNUTIE RADY (EÚ) 2019/2207
         z 5. decembra 2019
         o pozícii, ktorá sa má v mene Európskej únie zaujať na 39. zasadnutí Výkonného orgánu Dohovoru o diaľkovom znečisťovaní ovzdušia prechádzajúcom hranicami štátov, pokiaľ ide o určité dodatky k Protokolu o znížení acidifikácie, eutrofizácie a prízemného ozónu
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 191 v spojení s jej článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Súčasťou Dohovoru o diaľkovom znečisťovaní ovzdušia prechádzajúcom hranicami štátov z roku 1979 (ďalej len „dohovor“) je Protokol o znížení acidifikácie, eutrofizácie a prízemného ozónu (ďalej len „protokol“), ktorý bol prijatý v roku 1999.
                  
               
                     (2)
                  
                  
                     Podľa článku 13a protokolu zmluvné strany prítomné na zasadnutí Výkonného orgánu dohovoru (ďalej len „výkonný orgán“) môžu prijať dodatky k protokolu a prílohám k nemu.
                  
               
                     (3)
                  
                  
                     Protokol bol zmenený v roku 2012 prijatím rozhodnutí 2012/1 a 2012/2 zmluvnými stranami na 30. zasadnutí výkonného orgánu. Dodatky uvedené v rozhodnutí 2012/1 nadobudli platnosť a účinnosť na základe zrýchleného postupu stanoveného v protokole. Dodatok uvedený v rozhodnutí 2012/2 si vyžadoval prijatie zmluvnými stranami protokolu a Únia ho schválila rozhodnutím Rady (EÚ) 2017/1757 (1). Uvedený dodatok nadobudol platnosť 7. októbra 2019.
                  
               
                     (4)
                  
                  
                     Výkonný orgán má na svojom 39. zasadnutí, ktoré sa bude konať 9. až 13. decembra 2019, rozhodnúť o prijatí zmien článku 3a protokolu a prílohy VII k protokolu, ktoré navrhli Spojené štáty americké, s cieľom uľahčiť ratifikáciu protokolu zmluvnými stranami, ktoré nie sú členskými štátmi EÚ.
                  
               
                     (5)
                  
                  
                     Je vhodné stanoviť pozíciu, ktorá sa má v mene Únie zaujať vo výkonnom orgáne, keďže na predmet a obsah protokolu, ktorý sa má zmeniť, sa vzťahuje acquis Únie, a najmä smernica Európskeho parlamentu a Rady (EÚ) 2016/2284 (2).
                  
               
                     (6)
                  
                  
                     Pozíciou Únie na 39. zasadnutí výkonného orgánu by mala byť podpora návrhu na zmenu prílohy VII k protokolu.
                  
               
                     (7)
                  
                  
                     Ak zmluvné strany z krajín východnej Európy, Kaukazska a Strednej Ázie prítomné na 39. zasadnutí výkonného orgánu uvedú, že návrh na zmenu článku 3a protokolu je užitočný, pozíciou Únie na 39. zasadnutí výkonného orgánu by mala byť podpora uvedeného návrhu. Ak uvedené zmluvné strany neuvedú, že návrh na zmenu článku 3a protokolu je užitočný, pozíciou Únie by malo byť vyzvanie Spojených štátov amerických, aby svoj návrh vzali späť, a ak ho Spojené štáty americké nevezmú späť, Únia by mala mať možnosť vzniesť voči návrhu námietku,
                  
               PRIJALA TOTO ROZHODNUTIE:
         
            Článok 1
            Pozícia, ktorá sa má v mene Únie zaujať na 39. zasadnutí Výkonného orgánu Dohovoru o diaľkovom znečisťovaní ovzdušia prechádzajúcom hranicami štátov (ďalej len „39. zasadnutie výkonného orgánu“), je:
            
                        a)
                     
                     
                        podporiť návrh, ktorý predložili Spojené štáty americké, na zmenu prílohy VII k protokolu s cieľom predĺžiť pružnú lehotu z roku 2019 do roku 2024;
                     
                  
                        b)
                     
                     
                        ak zmluvné strany z krajín východnej Európy, Kaukazu a Strednej Ázie prítomné na 39. zasadnutí výkonného orgánu uvedú, že návrh na zmenu článku 3a protokolu s cieľom predĺžiť pružné lehoty z roku 2019 do roku 2024 a z roku 2022 do roku 2030 je užitočný, podporiť návrh Spojených štátov amerických na zmenu uvedeného článku;
                     
                  
                        c)
                     
                     
                        ak podmienka podľa písmena b) tohto článku nebude splnená, vyzvať Spojené štáty americké, aby návrh na zmenu článku 3a protokolu vzali späť;
                     
                  
                        d)
                     
                     
                        ak Spojené štáty americké nevezmú návrh na zmenu článku 3a protokolu späť v nadväznosti na výzvu podľa písmena c) tohto článku, Únia môže vzniesť voči návrhu námietku.
                     
                  
         
            Článok 2
            Zástupcovia Únie môžu na základe vývoja na 39. zasadnutí výkonného orgánu a po konzultáciách s členskými štátmi počas koordinačných stretnutí na mieste súhlasiť so spresneniami pozície stanovenej v článku 1 bez ďalšieho rozhodnutia Rady.
         
         
            Článok 3
            Toto rozhodnutie nadobúda účinnosť dňom jeho prijatia.
         
         
            V Bruseli 5. decembra 2019
            
               
                  Za Radu
               
               
                  Predseda
               
               M. LINTILÄ
            
         
         
            (1)  Rozhodnutie Rady (EÚ) 2017/1757 zo 17. júla 2017 o prijatí dodatku k Protokolu o znížení acidifikácie, eutrofizácie a prízemného ozónu z roku 1999 k Dohovoru o diaľkovom znečisťovaní ovzdušia prechádzajúcom hranicami štátov z roku 1979 v mene Európskej únie (Ú. v. EÚ L 248, 27.9.2017, s. 3).
         
            (2)  Smernica Európskeho parlamentu a Rady (EÚ) 2016/2284 zo 14. decembra 2016 o znížení národných emisií určitých látok znečisťujúcich ovzdušie, ktorou sa mení smernica 2003/35/ES a zrušuje smernica 2001/81/ES (Ú. v. EÚ L 344, 17.12.2016, s. 1).